कामविहीन बन्यो प्रदेश १ खेलकुद बोर्ड
प्रदेश १ खेलकुद विकास बोर्ड प्रदेश सरकारकै कारण बेवारिस बनेको छ । प्रदेशमा खेलकुदको विकास गर्ने उद्देश्यले गठित बोर्डलाई प्रदेश सरकारले दैनिक प्रशासनिक खर्चसमेत उपलब्ध नगराएपछि बोर्ड वेकामे बनेको हो । बोर्डले तीन महिनादेखि निजी क्षेत्रसँग चन्दा उठाएर दैनिक प्रशासनिक कार्य सञ्चालन गर्दै आएको छ ।
विराटनगर — प्रदेश १ खेलकुद विकास बोर्ड प्रदेश सरकारकै कारण बेवारिस बनेको छ । प्रदेशमा खेलकुदको विकास गर्ने उद्देश्यले गठित बोर्डलाई प्रदेश सरकारले दैनिक प्रशासनिक खर्चसमेत उपलब्ध नगराएपछि बोर्ड वेकामे बनेको हो । बोर्डले तीन महिनादेखि निजी क्षेत्रसँग चन्दा उठाएर दैनिक प्रशासनिक कार्य सञ्चालन गर्दै आएको छ ।पाँच दलीय गठबन्धनले एमाले नेतृत्वको प्रदेश सरकारलाई अल्पमतमा पारेर राजेन्द्र राईको नेतृत्वमा प्रदेश सरकार गठन गरेपछि प्रदेशको खेलकुद विकास बोर्डलाई बजेट रोक्का गरेको हो । यसलाई प्रदेश सरकारले फजुल र अनुत्पादक खर्च कटौती गरेको भन्दै आएको छ ।प्रदेश १ का पहिलो मुख्यमन्त्री शेरधन राईको राजीनामा पछि एमालेकै भीम आचार्य मुख्यमन्त्री बनेका थिए । उनकै पालामा प्रदेश खेलकुद विकास बोर्ड गठन गरेर चार वर्षका लागि पर्शुराम बस्नेतलाई सदस्य–सचिवमा नियुक्त गरेको थियो ।बोर्डका अध्यक्ष एवं प्रदेश सामाजिक विकासमन्त्री जयराम यादवले अघिल्लो सरकारले प्रक्रिया पूरा नगरी खेलकुद विकास बोर्ड गठन गरेर सदस्य–सचिव नियुक्त गरेको पाइएकाले बोर्डको बजेट रोक्का गरेको प्रतिक्रिया दिए । अहिलेको खेलकुद विकास बोर्डले वैधानिकता पाउने अवस्था छैन । मन्त्री यादवले भने, ‘त्यस्तो अवैधानिक बोर्डलाई प्रदेश सरकारले बजेट उपलब्ध गराउने अवस्था छैन ।’ पाँच दलीय गठबन्धनले आचार्यलाई हटाएर राजेन्द्र राईलाई मुख्यमन्त्री बनाएपछि हालको सरकारले बोर्डको बजेट रोक्का गरेको हो । प्रदेश सरकारलाई अघिल्लो सरकारले गठन गरेको बोर्ड र सदस्य–सचिवलाई हटाउन कानुनी उल्झन झेल्नुपर्ने भएकाले बोर्डलाई नै बेकामे बनाउन बजेट रोक्का गरेको स्रोतको दाबी छ ।प्रदेश सरकारले राजनीतिक प्रतिशोधका कारण प्रदेश खेलकुद विकास बोर्डको बजेट रोक्का गरेको सदस्य–सचिव बस्नेतको आरोप छ । खेलकुदका नियमित कार्यक्रम सञ्चालन गर्ने मात्र नभएर दैनिक प्रशासनिक खर्चसमेत प्रदेश सरकारले रोक्का गरेर प्रदेशका चौधवटै जिल्लाको खेलकुद गतिविधि ठप्प पारेको बस्नेतको भनाइ छ । बोर्डको दैनिक प्रशासनिक खर्चको बजेट १ करोड ५ लाख छ ।निजी क्षेत्रसँग आर्थिक सहयोग मागेर भए पनि बोर्डले आफ्नो दैनिक प्रशासनिक कार्य गर्दै आएको बस्नेतले गुनासो गरे । मुख्यमन्त्री कप फुटबल, महिला, पुरुष लिग फुटबलसहित राष्ट्रपति र प्रधानमन्त्री कप फुटबलल प्रतियोगिता गर्ने र १४ वटै जिल्लामा खेलकुदका पूर्वाधार विकास गर्ने बोर्डको कार्यतालिका छ । बस्नेतले प्रदेश सरकारले बजेट नै रोक्का गरेपछि सबै कार्यतालिका बेकामे हुन पुगेको बताए ।प्रदेश सरकारले प्रदेश खेलकुद विकास बोर्डलाई बाइपास गरेर मुख्यमन्त्री कप र महिला लिग फुटबल प्रतियोगिता अखिल नेपाल फुटबल संघ (एन्फा) सँगको सहकार्यमा सञ्चालन गर्ने तयारी गरेको स्रोतले बतायो । दुवै प्रतियोगिताका लागि प्रदेश सरकारले समान एक करोड बजेट विनियोजन गरेको छ ।